**Salm i’r Fam**

Gan W Rhys Nicholas

I bwy y rhoddwyd cyfrinach,

a phwy a gafodd ddealltwriaeth mewn helaethrwydd?

Pwy sy’n aberthu heb ddannod

ac sy’n gweini heb gwyn?

Gan bwy y ceir amynedd a sefydlogrwydd?

Rhoes yr Arglwydd yn hon

angor i deulu

ac amddiffynfa i gartref.

Gwyn eu byd y rhai a brofodd diriondeb mam

ac a feithrinwyd yng nghysgod ei dioddefgarwch.

Llywodraetha ar ei haelwyd

fel brenhines ar ei theyrnas.

Fe wylia wrth wely

heb gyfri’r oriau;

fe ddiddana’r eiddilyn

a cheryddu’r anystywallt,

gan eu mowldio i’w delw ei hun.

Yr Arglwydd yn ei ddoethineb

a roddodd i famau’r ddaear

synnwyr a deall da,

a rhoddant hwythau i gymdeithas

ei chalon.